《题纳甲图》
元代·方回

朝有读书客，过我携酒壶。
问我参同契，汝亦尝读诸。
虞翻纳甲法，即是先天图。
伯阳窃其秘，静夜观蟾蜍。
初八二十三，艮兑丙丁殊。
上弦进火候，下弦退阴符。
望盈仰乾盖，晦灭俯坤舆。
震巽庚辛对，坎离戊己俱。
朔旦之日中，交媾水火炉。
彭晓彼何人，哓哓争鲁鱼。
可惜非易学，欲飞血肉躯。
借易弄丹术，邹訢曷不诛。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。